เฟดคงนโยบายการเงินตามคาด พร้อมลดคาดการณ์ปรับขึ้นดอกเบี้ย
คณะกรรมการกำหนดนโยบายการเงิน (FOMC) ธนาคารกลางสหรัฐ (FED) มีมติเป็นเอกฉันท์ในการประชุมเมื่อวานนี้ ให้คงอัตราดอกเบี้ยระยะสั้นอยู่ในช่วง 0.25-0.50% ตามที่ตลาดการเงินคาดการณ์ไว้ ขณะที่ไม่ได้ส่งสัญญาณชัดเจนถึงกำหนดเวลาในการปรับขึ้นอัตราดอกเบี้ยเป็นครั้งแรกในปีนี้ หลังจากปรับขึ้นครั้งแรกในรอบเกือบ 10 ปีเมื่อเดือนธ.ค.ปีที่แล้ว
16 มิ.ย. 2559

คณะกรรมการกำหนดนโยบายการเงิน (FOMC) ธนาคารกลางสหรัฐ (FED) มีมติเป็นเอกฉันท์ในการประชุมเมื่อวานนี้ ให้คงอัตราดอกเบี้ยระยะสั้นอยู่ในช่วง 0.25-0.50% ตามที่ตลาดการเงินคาดการณ์ไว้ ขณะที่ไม่ได้ส่งสัญญาณชัดเจนถึงกำหนดเวลาในการปรับขึ้นอัตราดอกเบี้ยเป็นครั้งแรกในปีนี้ หลังจากปรับขึ้นครั้งแรกในรอบเกือบ 10 ปีเมื่อเดือนธ.ค.ปีที่แล้ว
แถลงการณ์ของเฟดระบุว่า เฟดต้องการเห็นภาพการพัฒนาทางเศรษฐกิจที่ชัดเจนขึ้น ก่อนที่จะปรับขึ้นอัตราดอกเบี้ยอีกครั้งหนึ่ง นอกจากนี้ เฟดระบุว่า การขยายตัวของการจ้างงานได้ชะลอลง แม้เศรษฐกิจโดยรวมดีดตัวขึ้น
เฟดคาดว่าสภาวะเศรษฐกิจจะปรับตัวในลักษณะที่สอดคล้องกับการปรับขึ้นอัตราดอกเบี้ยอย่างค่อยเป็นค่อยไป และเฟดจะจับตาอย่างใกล้ชิดต่อพัฒนาการทางด้านเศรษฐกิจและการเงิน ก่อนที่จะปรับขึ้นอัตราดอกเบี้ย
เฟดยังคาดการณ์การปรับขึ้นอัตราดอกเบี้ย 2 ครั้งในปีนี้ ครั้งละ 0.25% ขณะที่กรรมการเฟดจำนวนมากขึ้นคาดการณ์การปรับขึ้นอัตราดอกเบี้ยเพียง 1 ครั้ง และระบุว่า นโยบายในอนาคตของเฟด จะขึ้นอยู่กับแนวโน้มเศรษฐกิจจากข้อมูลที่เฟดได้รับ
ส่วนในปีหน้า เฟดคาดว่าจะปรับขึ้นอัตราดอกเบี้ยเพียง 3 ครั้ง โดยลดลงจากระดับ 4 ครั้งที่ระบุในเดือนมี.ค. และคาดว่าจะปรับขึ้นอัตราดอกเบี้ย 3 ครั้งในปี 2018 ลดลงจากระดับ 4 ครั้งที่ระบุในเดือนมี.ค. ซึ่งบ่งชี้ว่าเฟดมีความวิตกลดน้อยลงต่อภาวะเศรษฐกิจ
นอกจากนี้ เฟดยังคงคาดว่าอัตราดอกเบี้ยระยะสั้นจะแตะระดับ 0.9% ภายในสิ้นปีนี้ แต่คาดว่าจะอยู่ที่ 1.6% ในปีหน้า ลดลงจาก 1.9% ที่คาดการณ์ในเดือนมี.ค. และคาดว่าอยู่ที่ 2.4% ในปี 2018 จากระดับ 3.0% ในคาดการณ์ก่อนหน้านี้ และลดคาดการณ์อัตราดอกเบี้ยระยะยาวสู่ระดับ 3% จากเดิมที่ระดับ 3.3% ที่คาดการณ์ในเดือนมี.ค.
ขณะเดียวกัน เฟดปรับลดคาดการณ์การขยายตัวของเศรษฐกิจสหรัฐในปีนี้ สู่ระดับ 2.0% จากระดับ 2.2% ที่คาดการณ์ในเดือนมี.ค. และคาดว่าจะขยายตัว 2.0% ในปีหน้า จากระดับ 2.1% ที่คาดการณ์ในเดือนมี.ค.
เฟดคาดว่าอัตราการว่างงานในปีนี้อยู่ที่ระดับ 4.7% ไม่เปลี่ยนแปลงจากคาดการณ์เดือนมี.ค. ก่อนที่จะลดลงสู่ระดับ 4.6% ในปีหน้าและปี 2018 นอกจากนี้ เฟดคาดว่าอัตราเงินเฟ้อจะอยู่ที่ระดับ 1.4% ในปีนี้ โดยสูงกว่าระดับ 1.2% ที่คาดการณ์ในเดือนมี.ค. ส่วนอัตราเงินเฟ้อในปี 2017 และ 2018 จะอยู่ที่ 1.9% และ 2% ตามลำดับ